als_Latn dik_Latn sag_Latn
Nuk ndodh përherë që një djalosh 21-vjeçar, që edhe pse nuk ka luajtur asnjëherë futboll, ka nisur të “gjuajë” talente shqiptare kudo që luajnë nëpër Evropë. Thotë se këtë e bën për dashurinë që ka për kombin e tij. Ai sot është pjesë e FSHF-së, duke qenë përfaqësuesi i saj në Kosovë. Bëhet fjalë për Jetmir Salihun, i cili në një bisedë për “Panorama Sport” tregon disa nga emrat që ai ka afruar në kombëtaret e moshave të Shqipërisë, por edhe ata futbollistë që kanë refuzuar atë dhe fanellën kuqezi. Sigurisht që Salihu ka edhe një koment për rastin “Xhaka”, shumë i mediatizuar në Shqipëri dhe Kosovë pas sfidës me Zvicrën dhe që zgjohet sa herë që rikthehen sfidat e Kombëtares.
Jetmir, si arrite të bëheshe pjesë e FSHF-së?
Në mars të 2011-s i propozova tre emra futbollistësh nga trevat shqiptare Redi Jupit për t’i bërë pjesë të kombëtareve të moshave të Shqipërisë. Fatmirësisht, të tre këta futbollistë u bënë pjesë e Kombëtares, duke hyrë në orbitën e FSHF-së dhe më pas unë fitova besimin e tyre dhe që prej prillit jam pjesë zyrtare e FSHF-së. Tashmë nuk jam më thjesht një menaxher apo zbulues privat talentesh, por jam përfaqësues i kësaj Federate në Kosovë.
Me sa futbollistë shqiptarë keni kontaktuar deri në këto momente dhe sa prej tyre janë pjesë e kombëtareve të moshave tona?
Gjatë kësaj periudhe 19-mujore mund të kem kontaktuar rreth 200 futbollistë shqiptarë që luajnë kudo nëpër Evropë. Vetëm në kampingun e fundit të zhvilluar në Kosovë, kanë marrë pjesë jo më pak se 60 futbollistë të rinj shqiptarë. Por, shumë prej tyre na kanë refuzuar ose disa të tjerë nuk është menduar se kanë kapacitetet e duhura për të ndihmuar Kombëtaren tonë për ta bërë atë të hedhë një hap cilësor përpara. Nga ky numër i madh futbollistësh, rreth 20 prej tyre janë sjellë në Tiranë dhe sot 12 futbollistë të kontaktuar prej meje janë pjesë e kombëtareve tona të moshave.
Cilët janë futbollistët e parë që i propozove Redi Jupit?
Ishin tre futbollistët e parë që i propozova FSHF-së nëpërmjet Jupit, flasim për Arbnor Fejzullahun, Fatlum Ramadanin dhe Lorik Aliun. Të tre këta djem u pëlqyen nga selektorët e kombëtareve dhe sot janë pjesë e kësaj kombëtareje. Madje, për dy të parët ky seleksionim ishte me fat, sepse falë tij sot Fejzullahu luan te Besa dhe Ramadani luan për ekipet e moshave të belgëve të Gent.
Nga cilat treva janë futbollistët e kontaktuar nga ju?
Sigurisht në pjesën më të madhe vijnë nga Kosova, pavarësisht nëse ata sot jetojnë apo jo në këtë vend. Nga Kosova sot janë gjashtë futbollistë në Kombëtare të afruar prej meje: Ramadani, Aliu, Latifi, Gavazaj, Rashica dhe Stublla. Shpresojmë që shumë shpejt të tjerë futbollistë nga Kosova të tregojnë se janë të denjë për të veshur këtë fanellë.
Keni punuar vetëm në Kosovë, apo keni synuar edhe trevat e tjera?
Sigurisht synimi ynë sot është të kemi n jë skuadër të madhe, jo vetëm te kombëtarja e madhe, por edhe te moshat. Për këtë arsye kemi parë më lart se Shqipëria dhe Kosova. Falë kontaktimeve të mia, në kombëtaret e moshave është afruar i pari futbollist nga Lugina e Preshevës, Fejzullahu dhe Berat Beqiri, i cili luan për FC Copenhagen U-17, duke qenë i pari futbollist nga Maqedonia. Shembulli i këtyre djemve është ndjekur nga të tjerë futbollistë, si: Taipi, Murati apo Krenar Ramadani. Ndërkohë kemi nën vëzhgim edhe djem nga Mali i Zi dhe mendoj se shumë shpejt do të kemi anëtarë të Kombëtares edhe nga kjo trevë.
Sa mendoni se ka ndikuar kjo që futbollistët shqiptarë, kudo që luajnë, ta kenë ëndërr të tyren edhe Kombëtaren shqiptare?
Sigurisht që sot fryma në këto treva është krejt tjetër, pasi nëse në fillim kur u telefononim futbollistëve shqiptarë nga treva të tjera dhe i pyesnim nëse ishin të gatshëm të luanin për Kombëtaren shqiptare, ata shprehnin habinë sikur t’u bënte ftesë Brazili. Kjo mendoj se vinte nga fakti se më parë, të ishe pjesë e kombëtares së moshave duhej të luaje dhe jetoje në Shqipëri. Por mendoj se ardhja e Jupit në krye të kësaj zyre, ka sjellë revolucion në FSHF, në këtë aspekt, pjesë e të cilit më modesti jam edhe unë. Pasi jam i bindur se prej kohës që unë jam e pjesë e FSHF-së, nuk kam humbur pa identifikuar asnjë talent shqiptar duke bërë detyrën, pastaj zgjedhja është e këtyre djemve.
Përmendëm rastet e futbollistëve të afruar në Kombëtare, por a ka futbollistë të rinj që vazhdojnë ta refuzojnë këtë Kombëtare?
Do të ishte bukur që çdo futbollist që do ta kontaktonim të na kthente përgjigje pozitive dhe nëse do e shihnim të vlefshëm ta bënim pjesë të kësaj kombëtareje, por nuk ndodh kështu përherë. Kemi disa raste të refuzimeve që kemi marrë nga futbollistë që sot ndoshta janë ende të panjohur për publikun shqiptar, por që shumë shpejt do të jenë futbollistë shumë të njohur. Prej kësaj kam frikë se do të ndodhi edhe me këta, ashtu si me Shaqirin, Xhakën etj. Nëse më pyesni a i ka kontaktuar apo jo FSHF-ja këta djem, unë mund t’u them që tani: Po, ne i kemi kontaktuar dhe na kanë refuzuar, fatkeqësisht. Gjithsesi ka dy grupe futbollistësh: ata që në momentin e parë na kanë treguar se nuk kanë qenë të interesuar për të vazhduar kontaktet dhe që për mua nuk janë aspak shqiptarë, por janë treguar burra të vërtetë. Pjesa tjetër janë ata futbollistë që kanë bërë lojë të dyfishtë, duke përdorur emrin e FSHF-së si mënyrë për t’i bërë presion një federate tjetër. Por, jam i bindur se prej kohës që unë jam pjesë e FSHF-së nuk kam humbur pa identifikuar asnjë talent shqiptar, duke bërë detyrën dhe duke e kontaktuar dhe ftuar të bëhet pjesë e Kombëtares së Shqipërisë në varësi të moshës që ka, pastaj zgjedhja është e këtyre djemve.
Për t’i konkretizuar gjërat, na tregoni disa nga rastet kur ju jeni interesuar personalisht për një futbollist të caktuar dhe ai e ka refuzuar ftesën e FSHF-së?
Kemi rastin e Leonid Loshajt, i cili është bërë i njohur edhe më parë në media, të cilit ia kam paguar personalisht biletën e aeroplanit Nurenberg-Prishtinë dhe më pas do e sillja në Tiranë. Por, vetëm gjashtë orë para nisjes, i ati Leonidit më ka telefonuar duke më treguar se klubi nuk e kishte lejuar djalin e tij për t’u paraqitur në grumbullim. Ndërsa vetë Leonidi më dërgoi një mesazh ku më tregonte se nuk mund të vinte në Prishtinë, sepse ishte i dëmtuar. Situatë qesharake… Po ashtu është rasti i Zymber Bytyçit, i cili është futbollisti me moshë më të re që ka debutuar në Superligën norvegjeze. Ai e ka mbajtur të hapur mundësinë e ardhjes te Kombëtarja jonë, por sa ka marrë ftesën norvegjeze, është tërhequr nga ideja për t’u veshur kuqezi.
Po për talentet shqiptare në Angli, Veseli e Bunjaku. Keni dijeni për këto raste?
Nuk e kam ndjekur rastin e Veselit, ndërsa për sa i përket Bunjakut, ish-futbollist i moshave te Arsenali, aktualisht pjesë e Seviljes B, kam komunikuar personalisht. Fillimisht më është dashur të flas në gjuhën angleze, pasi ai është shprehur se nuk e njeh mirë shqipen, madje se e njihte shumë pak edhe Kombëtaren tonë, e cila ishte një shenjë injorimi për ne. Por duhet të vlerësoj edhe dy rastet e fundit, sepse unë mendoj se kemi humbur dy futbollistë shumë cilësorë. Është fjala për Donis Avdiajn, që luan te Shalke dhe ka zgjedhur të luajë për 17-vjeçarët e Gjermanisë, duke debutuar me gol në sfidën e fundit. Po ashtu edhe Meriton Bytyçi, madje babait të tij ia pata premtuar se do e bëjmë pjesë të Kombëtares pa bërë seleksionimin, duke njohur potencialin e tij, një qendërmbrojtës 186 cm, i cili ka debutuar gjithashtu me gol në Kombëtaren U-17 të Zvicrës dhe në të ardhmen pres të jetë një mbrojtës i nivelit shumë të lartë. Gjithsesi, këta djem ende janë pak të njohur.
Në Shqipëri dhe në mediat tona apo në forume bëri bujë rasti Xhaka, në dijeninë tuaj, si ka ndodhur në rastin “Xhaka”?
Atëherë ishte Redi Jupi që merrej prej disa kohësh me rastin Xhaka, duke dashur të shfrytëzonim faktin se Graniti e kishte mamanë e tij nga fshatrat e Kukësit. Ndërkohë, ndërhyra edhe unë duke shfrytëzuar faktin se jam shqiptar i Kosovës dhe ndoshta do e bindja më lehtë. Po ashtu, duke qenë se isha anëtar i “Tifozave Kuqezi”, doja t’i dërgoja edhe emocionet e tifozëve shqiptarë Xhakës. Kam kontaktuar Granitin, por ai më ka thënë se për këto çështje mund të bisedonim vetëm me babanë e tij, Rakip Xhaka. Madje i kam dërguar me postë një flamur dhe dy shalle familjes Xhaka. Po ashtu edhe një zarf me një letër, ku i kërkoja Granitit të bëhej pjesë e Kombëtares së Shqipërisë. Madje kam edhe kopjet e dërgesës, ashtu siç kam edhe kopjen e biletës së Loshajt, të cilat i kam publikuar dhe mund t’i publikoj në çdo moment. Por duket se tentativat tona familja Xhaka i përdori si presion që Graniti të bëhej sa më shpejt pjesë e Kombëtares zvicerane.
Kush mendoni se humbet më shumë në këto raste, Kombëtarja apo këta futbollistë që refuzojnë?
Mendoj se të dyja palët dalin të humbura, por nëse ne këtë humbje e ndjejmë që në momentin e parë, për këta djem humbja do të ndihet më vonë, sidomos ata që duan të luajnë me një Kombëtare të madhe si Gjermania apo Anglia. Por, mund të them se shumë prej këtyre djemve që na kanë refuzuar, ende nuk kanë luajtur me një kombëtare tjetër, kështu që ne edhe mund t’i tentojmë sërish.
Cilat janë marrëdhëniet tuaja me drejtuesit e FSHF-së, apo me trajnerët e skuadrave të moshave?
Janë shumë të mira dhe pozitive, ku dua të veçoj Redi Jupin, me të cilin kam edhe marrëdhëniet më të shpeshta. Ndihem mirë për faktin që ata kanë vlerësuar punën time dhe vazhdojmë bashkëpunimin.
Së fundi, Jetmir mund të na njihni me ndonjë emër që pritet t’u bashkohet kombëtareve tona?
Janë disa futbollistë që po kontaktohen këto kohë, madje mund t’ju përmend disa si Faton Ademi (Herta Berlin U-19), Leart Pacarada (Bajer Leverkusen U-19), gjithashtu vazhdoj të jem në kontakte me Adnan Jonuzajn (Mançester Junajtid U-17). Por kemi edhe një futbollist që ende nuk mund ta bëj publik. Bëhet fjalë për një futbollist tepër të talentuar, i cili luan si mbrojtës i majtë dhe deri tani ka pasur rreth 20 grumbullime me kombëtaret e moshave të Gjermanisë, por ende pa zhvilluar asnjë sfidë zyrtare, çfarë na jep mundësinë për ta bërë pjesë të Kombëtares sonë. Pritet që shumë shpejt ai do të heqë dorë nga pasaporta gjermane dhe kur të nisin procedurat për pajisje me pasaportë shqiptare, do të jeni të parët që do t’ju njoftoj. Falë talentit që ai ka, mund të ketë edhe një grumbullim tek U-21, edhe pse në moshë është më i vogël.
ELTON ÇELA
/intervista e dhene ne panorama sport/
You must be logged in to post a comment Login
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn zho_Hans ita_Latn eng_Latn